
			İthaf

			Doktor Eduard Palmın xatirəsinə

			Doktor Palm mənim üçün bir pedaqoq, idarəçi, pastor, müjdəçi və dost idi. Ömrünün son yeddi ilini ürəkdən sevdiyi tayvanlılara xidmət edərək keçirmişdir. “Doğrudan Allah mənim Atamdır?” kitabını Doktor Eduardın həyat yoldaşı Doktor Konni Palm yazmışdır. Bu azərbaycanca-ingiliscə nəşri Doktor Eduard Palmın xatirəsinə ithaf olunur.

		


		
			Önəmli qeyd

			Bu kitabın ingiliscə mətni sadə dildə yazılmış, ingilis dilində geniş istifadə olunan təqribən 1500 söz işlənmişdir. Bu kitab gənc oxuculara və ana dili ingiliscə olmayanlara xüsusilə faydalı olacaqdır.

			İngiliscə mətndə arabir sadə dilə aid olmayan sözlərə də rast gəlinir. Bu sözlərin Azərbaycan dilinə tərcüməsi və izahı kitabın arxasındakı lüğətdə verilmişdir. İngiliscə mətndə belə sözlər G işarəsi ilə qeyd olunmuşdur, məsələn: swordG. Beləliklə, siz ingiliscə mətni oxuyarkən G ilə işarələnən bir söz görəndə izahını lüğətdə axtarıb tapa bilərsiniz.

		


		
			Cənnət

			Allah bizim üçün bir ev hazırlamışdır. 

			1-ci Korinflilərə 2:9

			[image: ]

			Cənnət deyilən bir yer vardır. Cənnət, Allahın evidir. Allah istəyir ki, cənnət sənin də evin olsun. Ora haqqında sənə danışmaq istəyirəm.

			Cənnət, sülh olan yerdir. Cənnətdə insanlar bir-biri ilə döyüşmürlər, söyüşmürlər. Heç kim oğurluq etmir. Heç kim yalan danışmır.

			Cənnət, sevinc və xoşbəxtlik ilə doludur. Orada hər kəs gülür. Cənnətdə heç vaxt hava qaralmaz. Heç kəsin qəlbi sınmaz. Heç kəs əsla ümidsiz, qəmgin, ac və ya dostsuz olmaz.

			Cənnətdə belə sözləri əsla eşitməzsən:

			“Sən buraya layiq deyilsən”.

			“Lazımınca yaxşı deyilsən”.

			“Səndən zəhləm gedir”.

			Cənnətdə belə sözləri eşidərsən:

			“Səni sevirəm”.

			“Biz səninlə bir ailəyik”.

			“Səni olduğun kimi qəbul edirik”.

			Cənnətdə heç kim gecələr tənhalıqdan ağlamır. Heç kim uğursuzluq və ya qorxudan ağlamır. Orada Allah sənin bütün göz yaşlarını siləcək.

			Sən hərdənbir xəstələnirsənmi? Cənnətdə xəstələnən, ağrı hiss edən yoxdur. Ölən də yoxdur. Bu qorxusuz, xoşbəxt yerdə əbədi olaraq yaşaya bilərsən.

			Cənnətdə yaşayış üçün çox gözəl yerlər vardır. Sən orada əsla tənha olmazsan! Orada dünyanın hər yerindən gələn, hər dildə danışan, hər irqdən, hər rəngdən olan insanlar vardır.Səmavi Atamız Allah, Oğlu İsa və bizə doğru yol göstərən Müqəddəs Ruh bu evi yaratmışdır. Onlara Müqəddəs Üçlük deyilir. Müqəddəs Üçlük Ata, Oğul və Müqəddəs Ruh olaraq Özünü üç Sifətdə tanıdan bir Allahdır.

			Cənnət Allahın hər övladı üçün yaranmışdır. Sən Allahın övladısanmı?

			Əgər bu suala “Yox” və ya “Bilmirəm” deyə cavab verirsənsə, oxumağa davam et. Bu kitab öyrədir ki, Allahın övladı olmaq üçün nə etmək lazımdır; eləcə də bu dünyadan ayrılandan sonra əbədi olaraq cənnətdə yaşamaq üçün nə etmək lazımdır.

		


		
			Mələklər, yaxşı və pis

			Bir düşmənimiz vardır.

			Yaradılış 3; Yahuda 6; Yeşaya 14:12

			[image: ]

			Allah cənnətdə tək deyildir. Çoxdan, lap çoxdan, təsəvvür edə bilməyəcəyiniz qədər uzun zaman əvvəl Allah Öz yanında olsunlar deyə mələkləri yaratdı. Mələklər Allahın köməkçiləridir. Mələklər diz çökərək Allaha ibadət edirlər. Allaha qulaq asır, itaət edirlər.

			Mələklər insan kimi deyillər. Mələklərin bədəni yoxdur. Lakin lazım gələndə bədəndə də işlərini görə bilərlər. Mələklər çox güclüdürlər, ancaq Allah qədər güclü deyillər. 

			Allah mələkləri günahsız və gözəl yaratmışdır. Mələklərin ən gözəlinin adı Lüsifer idi. Lüsifer adı “dan ulduzu – nur saçan” deməkdir.

			Lüsifer yarananda həm gözəlliyi, həm də hikməti kamil idi. Allah Lüsiferə yüksək vəzifə vermişdi. Belə ki, Lüsifer bir çox mələyin başçısı olmuşdu. 

			Lüsifer çox gözəl olduğuna görə qürurlandı, ürəyində günah etdi. 

			Lüsifer belə düşünməyə başladı: “Mən çox müdrikəm. Güman ki, Allah qədər müdrikəm. Güclüyəm. Bir çox mələk sözümə qulaq asır. Güman ki, Allah qədər güclüyəm. Həm də çox gözələm. Güman ki, istədiyim hər şeyə nail ola bilərəm!”

			Lüsiferin arzusu Allah kimi olmaq idi. O birinci olmaq, Allahın yerində oturmaq istəyinə düşdü. Lüsifer getdikcə başqa mələklərlə söhbət etdi. “Gəlin, mənə qoşulun. Mən Allah kimi olacağam. Siz də mənim ardımca gəlsəniz, peşman olmazsınız. Axırda mütləq udacaqsınız” – dedi. Mələklərin haradasa üçdə bir hissəsi Lüsiferə qoşuldu. Onlar Allaha qarşı üsyan etdilər.

			Beləliklə, cənnətdə müharibə oldu. Allaha itaətlə səcdə edən yaxşı mələklər Lüsiferə qoşulan pis mələklərlə döyüşdülər. Lüsifer döyüşü uduzdu, ona qoşulan mələklərlə birlikdə cənnətdən atıldı. 

			Allah Lüsiferlə pis mələkləri cəzalandırmaq üçün “cəhənnəm” adında xüsusi bir yer yaratdı. Cəhənnəm göyün tam əksi – qorxunc cəzanın, qurtarmaq bilməyən ölümün yeridir.

			Lüsiferin adı dəyişib. İndi ona şeytan yaxud iblis deyirlər. O gündən bəri şeytan Allahın düşməni olub. 

			Yaxşı mələklər hələ də Allaha itaətlə səcdə edirlər.

		


		
			Yaradılış

			Allahın ilk planı başlayır. Allah bizi Öz dostları olaraq yaratmışdır.

			Yaradılış 1-2

			[image: ]

			Allahın ad günü yoxdur. Allah həmişə var olmuşdur. Başlanğıcda heç bir dünya yox idi. İşıq da yox idi. Allah göyü və yeri yaratmağı qərara aldı. Allah danışdı və hər şey yarandı.

			Allah, “İşıq olsun!” dedi və işıq oldu. Allahın sözü ilə göy, yer, dənizlər yarandı. Əmri ilə yerdən ağaclar, bitkilər çıxdı. Sözü ilə günəş, ay, ulduzlar vücuda gəldi. Allah danışdı və okeanlar, çaylar balıqlarla doldu. Göydə rəngarəng quşlar uçuşdu. Allahın danışması ilə balaca və böyük heyvanlar yarandı. 

			Axırda Allah dedi: “İndi mən ən yaxşı varlığı – insanı yaradacağam. İnsan bütün heyvanlardan çox fərqli olacaq. Onu bir az Özümə bənzər yaradacağam. O sevməyə qadir olacaq. Düşünməyə, danışmağa qadir olacaq. Nə edəcəyini özü seçə biləcək və öz seçimləri üçün cavabdeh olacaq. İnsan üçün xüsusi bir niyyətim vardır. İstəyirəm ki, o Məni sevsin, Mənimlə söhbət etsin, Mənim övladım olsun”.

			Beləliklə, Allah torpaqdan insan bədəni düzəltdi. Allah bu bədənə Öz nəfəsini verdi. İnsan canlı varlıq oldu. Can, insanın əbədi yaşayan hissəsidir. Allah insanı Adəm adı ilə çağırdı.

			Allah gördü ki, Adəmin yalnız olması yaxşı deyil. Allah, “Onun üçün bir köməkçi düzəldəcəyəm” – dedi. Adəm yuxuda ikən Allah onun qabırğasından birini götürdü və ondan gözəl bir qadın düzəltdi. Adəm o qadının adını Həvva qoydu.

			Allah istədi ki, Adəmin yaşamağa bir yeri olsun, odur ki, Eden adındakı gözəl bir bağ saldı. Orada çoxlu ağaclar, bitkilər, güllər var idi.

			Allahın oğlu və qızı olan Adəm və Həvva çox xoşbəxt idilər. Allahın onlar üçün hazırladığı yerdə ehtiyacları olan hər şey var idi. Hər günün ən gözəl zamanı, Allahla ünsiyyətdə keçirdikləri zaman idi.

			Allahın bircə qayda-qanunu var idi: Adəm və Həvva bu qayda-qanuna həmişə riayət edib Allaha məhəbbət göstərməli idilər. Allah bütün yaratdıqlarına baxıb, “Yaxşıdır!” dedi.

			Amma… günlərin birində bir hadisə baş verdi.

		


		
			Günah

			Şeytan Allahın planına mane olmağa çalışır. Allah xüsusi bir plan qurur.

			Yaradılış 3

			Adəm və Həvva gözəl bağda yaşamaqdan həzz alırdılar. Quşları dinləyirdilər. Heyvanlarla oynayırdılar. Gülləri iyləyirdilər. Utanmağa bir səbəb olmadığına görə əyinlərində paltar yox idi. Onlar hər gün Allahla söhbət edirdilər.

			Allah belə demişdi: “Yalnız bir şey var ki, onu etməməlisiniz. Bağın ortasında bir ağac var – o ağacın meyvələrindən yeməməlisiniz. Həmin o ağac Xeyirlə Şəri bilmə qüdrətini verir. Ondan yesəniz, hər şey dəyişəcək, siz bir gün öləcəksiniz. Məni sevirsinizsə, sözümə qulaq asarsınız”.

			Allahın düşməni, şeytan, Allahın sevdiyi hər şeyi məhv etmək istəyir. Bir gün şeytan ilan şəklinə girdi. Həvva tək başına gəzərkən ona yaxınlaşıb, “Doğrudanmı, Allah deyib ki, burada heç bir meyvə yeməməlisiniz?” dedi.

			Həvva, “Xeyr, Allah belə deməyib” – deyə cavab verdi. “Hər meyvədən yeyə bilərik, yalnız bir ağacın meyvəsindən yemək olmaz. Ondan yesək, bir gün öləcəyik”.

			Şeytan, “Bu elə deyildir, – dedi, – siz ölməyəcəksiniz. Əksinə, siz Allah kimi olacaqsınız. Bax, bu ağacın meyvəsi necə gözəldir! Ye ondan!”

			Meyvəsi doğrudan da çox gözəldi. Bir az dadına baxsa nə olacaq ki? Həvva ondan yedi, sonra Adəmin yanına qaçıb ona da verdi. Adəm də ondan yedi. Onlar necə dəhşətli iş gördülər!

			O anda Adəm və Həvva günah işlətdiklərini başa düşdülər. Çılpaq olduqlarından utanmağa başladılar. Allahla söhbət etməkdən qorxdular.

			Allahın sözünə baxmamağın nəticəsində çoxlu pis şeylər meydana gəldi – ağrı, xəstəlik, nifrət və hər cür əzablar. Ondan sonra dünyaya gələcək hər uşaq günahkar olacaq idi.

			Allahın qəlbi sındı. O, çox sevdiyi Adəmlə Həvvaya cəza verilməli idi. Allah heyvanlar öldürüb dərisindən Adəm və Həvva üçün yaxşı paltarlar düzəltdi. Bu paltarlar onlara xatırladırdı ki, Allah onların qayğısına qalacaq və onları qoruyacaq.

			Heyvanların canını verməsi, qanını tökməsi ilə düzəldilən bu paltarlar Allahın Oğlu İsanın çox-çox illər sonra nə edəcəyini göstərirdi. İsa günahlarımızı örtmək üçün canını verdi, qanını tökdü. Ancaq biz İsanın bunu bizim üçün etdiyinə inanmalıyıq. Tövbə etməli, günahlarımızdan əl çəkməliyik. Belə etsək, əbədi olaraq cənnətdə yaşaya bilərik.

			Adəm və Həvva gözəl evlərini tərk etməyə məcbur oldular. Allah bağın girişinə alov saçan qılınclarla silahlanmış mələklər qoydu. Adəm və Həvva artıq heç vaxt oraya qayıda bilməzdilər.

			Şeytan Allahın ilk planını pozdu. Lakin Allah Öz Oğlunu göndərəcəyinə və Oğlunun bir gün şeytanı məhv edəcəyinə söz verdi. Beləliklə, Allah yeni bir plan qurdu, Onu sevən, sözünə qulaq asan insanlar axtarmağa başladı. Bu planın içində sən də varsan! Allahın sənin üçün bir niyyəti vardır!

		


		
			Böyük gəmi

			Allah Onun sözünə qulaq asan hər kəs üçün əmin bir yer hazırladı.

			Yaradılış 6-9

			[image: ]

			Zaman keçdikcə dünyada insanların sayı artmış, amma hər kəs Allahı yaddan çıxartmışdı. İnsanlar pis, xudbin, qəddar olmuşdular.

			Amma hamısı yox! Nuh adında bir adam var idi. Təkcə Nuh və ailəsi Allahı sevir, sözünə qulaq asırdılar.

			Nuh üç oğluna dedi ki, “Mənə köməyiniz lazımdır. Allah mənə böyük bir gəmi düzəltməyi əmr edib. Gəmi o qədər böyük olacaq ki, hər növ heyvandan bir cüt, bir erkəklə bir dişi onun içinə sığacaq”.

			Nuhun oğulları təəccüblə, “Nə böyük gəmi! O boyda gəmini nə üçün tikəcəksən?” deyə soruşdular.

			“Allah mənə dedi ki, O dünyaya daşqın göndərib dünyadakı insanların hamısını məhv edəcək, çünki onlar çox korlandılar. Mən Allahın dediyinə inanıram. Siz mənə kömək edəcəksiniz?”

			“Bəli, sənə kömək edəcəyik, ata!”

			Nuh və oğulları işə başladılar. İnsanlar onlara tamaşa etdilər. “Ay Nuh! – dedilər, – sən deyəsən ağlını itirmisən! Daşqın kimi bir hadisə dünyada görülməyib. Bu nəhəng gəmi harada üzəcək ki?”

			Nuh ildən-ilə işlədikcə insanları tövbəyə çağırırdı. Cəzanın yaxınlaştığını, hər şeyin məhv olacağını deyirdi. Lakin ona heç kim inanmırdı.

			Nəhayət gəmi hazır oldu. Heyvanların hamısını gəminin içinə yerləşdirdilər. Nuh da ailəsi ilə birlikdə gəmiyə girdikdən sonra Allah qapını bağladı. Sonra yağış yağmağa başladı. Göydən su töküldü. İnsanlar artıq Nuha inanmağa başladılar. İçəri girmək üçün yalvardılar, yaxardılar, ancaq iş işdən keçmişdi.

			Qırx gün, qırx gecə yağış yağdı. Nuh ailəsinə belə dedi, “Çöldə ölüm və təhlükə vardır. İnsanlar öz günahlarının, imansızlığının cəzasını çəkirlər. Biz isə bu gəmidə əmin-amanlıqdayıq. Allahın dediyinə inandığımıza görə Allah bizi cəzalandırmayacaq”.

			Aylar sonra nəhəng gəmi bir dağın təpəsinə oturdu. Nuh və ailəsi təzə yuyulmuş dünyaya gəldilər. Allaha şükür etdilər.

			“Ay ata! Bax, göydə gözəl, rəngarəng bir şey vardır. Görəsən, o nədir? O, göy qurşağı idi.

			Allah onlara vəd etdi: “Bir daha dünyanı su ilə əsla məhv etməyəcəyəm! Siz nə vaxt göy qurşağı görsəniz, bu vədimi yada salarsınız”.

			Bu gün Allah hər birimizə belə deyir: “Mənim dediyimə inansan, Məni sevsən, sözümə qulaq assan, əmin yerdə olacaqsan. Mən də sənin qayğına qalacağam və səni cənnətdəki evinə gətirəcəyəm”.

		


		
			Allahın planı 

			Qapı üstündəki qan Allahın ən gözəl planını göstərir.

			Çıxış 11-12

			[image: ]

			Aradan illər keçmişdi. Çoxlu gözəl şeylər baş vermişdi.

			Allah Öz xalqının atası olsun deyə İbrahimi çağırıb ona Öz planını başa salmışdı. Allah ona belə demişdi: “Bu xalqa Məni sevməyi, Mənə qulluq etməyi öyrədəcəyəm. Bir gün bu xalqın içində Oğlum İsa doğulacaq. İsa dünyada hər kəsin əbədi həyatı əldə etməsinə yol açacaq. Hər kəs günah etmişdir. Günahın cəzası ölümdür. Qan tökülmədən günah bağışlanmaz. Heyvanların qanı insanların günahlarını yuya bilməz. Hər günahkar öz günahlarının cəzasını çəkməlidir. Lakin İsa bütün günahkarların yerini tutacaq, onların əvəzinə öləcək. Öz günahlarına peşman olan və İsanın onun əvəzinə öldüyünə inanan hər günahkar sonsuz ölümdən xilas olub sonsuz həyatı əldə edəcək”.

			Allahın bu heyranedici planı get-gedə həyata keçməyə başladı. Allah İbrahimə İshaq adında bir oğul verdi. İshaqın oğlu Yaqub idi. Yaqubun da Yusif adlı oğlu oldu. Yusifi Misirə qul olaraq satdılar. Allah Yusiflə birlikdə idi və Yusif Misirdə hökmran oldu.

			Allahın xalqı getdikcə artırdı. Yusif öləndən sonra xalq hələ artmağa davam edirdi. Misirlilər Allahın xalqından qorxub onları öz qulu etmişdilər.

			Allah Musa adlı bir adama belə dedi: “Ey Musa, sən xalqımı Misirdən çıxaracaq, vəd etdiyim torpağa aparacaqsan”.

			Hökmdar onların getməyinə imkan vermədi. Allah Misirin başına doqquz bəlanı gətirdi. Buna baxmayaraq, hökmdar yox deməkdən vaz keçmirdi.

			Sonra Musa hökmdara belə dedi: “Bu gecə Allah bu torpaqdan keçəcək. Hər ailədə ilk doğulan hərkəs öləcək”.

			Musa Allahın xalqına nə baş verəcəyini danışdı. Sonra belə dedi: “Qüsursuz bir quzu kəsin. Onun qanınıdan götürün, qapınızın üst və yan dirəklərinə sürtün. Allah qanı görəndə yanınızdan keçəcək və siz sağ-salamat qalacaqsınız”. Xalq Allahın sözünə əməl etdi və zərər görmədi. Misirlilərin evlərində isə ilk doğulanların hamısı öldü.

			Bu əhvalata Pasxa adı verildi. Pasxadan sonra hökmdar Musaya, “Gedin və bir daha qayıtmayın!” dedi. Musa və Allahın xalqı yeni torpaqlarına doğru uzun səyahətinə başladılar. Yolda da onları nələr gözləyirdi!

			Pasxanın mənası İsanın dünyaya gəlməsi ilə aydın oldu. Qüsursuz Allah Quzusu İsa bizim uğrumuza Öz qanını tökdü. Sən Ondan dilə ki, günahlarını Öz qanı ilə örtsün. O zaman Allahdan mərhəmət taparsan, sonu-axırı olmayan ölüm cəzasından qurtararsan.

		


		
			On yaxşı qayda 

			Allah sənə göstərir ki, cənnətdə yaşamağa “yararlı” olmaq üçün sən “daxilində” və “xaricində” necə yaşamalısan. 

			Çıxış 20

			[image: ]

			Musa və Allahın xalqı yeni torpaqlarına doğru yola çıxdılar. Qırmızı dənizə tərəf gəldilər. Misir hökmdarının fikrini dəyişdiyindən xəbərləri yox idi. Misir hökmdarı Allahın xalqını Misirə qaytarmaq üçün ordusunu göndərdi.

			Allahın xalqı təlaşa düşdü: “Baxın! Ordu dalımızca düşüb! Baxın! Qabağımızda dəniz durur! İndi biz nə edək?”

			Allah, “Mən sizi xilas edəcəyəm!” – dedi. Allah Qırmızı dənizin ortasından bir yol açdı və Öz xalqını quru yerdən dənizin o biri tayına keçirtdi. Misir ordusu xalqın ardınca o yerə girəndə Allah dəniz sularını geri qaytardı və misirlilər dənizdə boğuldular.

			Allah Öz xalqı ilə birlikdə yol gedirdi. Susayanda onlara su verirdi. Acanda onlara yemək verirdi.

			Aradan üç ay keçdi. Allahın xalqı Sina adındakı dağa gəldi. Allah Musaya belə dedi: “Artıq xalqıma riayət edəcəyi qaydaları vermək zamandır. Bu qaydalar onlara Məni sevməkdə və birlikdə yaşamaqda kömək olacaq. Mənim xalqım səsimə qulaq assa, qaydalarıma riayət etsə, Mən onlara yol göstərəcəyəm və onların qeydinə qalacağam.

			Musa dağa qalxdı. Xalq göy gurultusu eşitdi. İldırım gördü. Allah Musaya iki dənə yastı daş verdi. O daşların üzərində On Qayda yazılmış idi. Allah bunları Öz barmağı ilə yazmışdı.

			
					Yalnız Mənə səcdə et. Başqa heç kəsə, heç nəyə səcdə etmə.

					Səcdə etmək üçün bir büt, şəkil və ya rəsm düzəltmə. 

					Mənim adım müqəddəsdir. Adımı ehtiramla dilə gətir.

					Altı gün işlərini gör. Yeddinci günü isə Mənə ayır.

					Atana anana hörmət et.

					Adam öldürmə.

					Evlənərkən verdiyin vədləri pozma.

					Oğurluq etmə.

					Yalan danışma.

					Qoy ürəyin başqa adama məxsus olan heç nəyi arzulamasın.

			

			Musa dağdan aşağı endi. Allahın daş üzərində yazdığı sözləri də əlində idi. Gördü ki, xalq qorxu içindədir. “Qorxmayın! – dedi. – Allah sizi sevir, buna görə də sizə bu qaydaları verir! O istəyir, siz biləsiniz ki, bu dünyada necə Onu razı salmaq və xoşbəxt olmaq olar”.

			Xalq, “Biz Allahın dediyini edəcəyik” – dedi. Səncə, onlar Allahın bu vədinə əməl etdilərmi?

		


		
			Qorxunc ilanlar

			Sən iman etməlisən ki, İsa yaşayır

			və İsa sənin üçün öldü. 

			Saylar 21:4-9

			[image: ]

			Allahın xalqı səhradan keçərək Allahın vəd etdiyi torpağa gedirdi. Hava isti idi, insanlar yorğun və qəmgin idi. Ayaqları ağrıyırdı. Yedikləri şeylər heç xoşlarına gəlmirdi. Onlar Allahdan da, Musadan da gileylənirdilər. “Bu yol necə çətindir! Kaş Misirə qayıdaydıq!” – deyirdilər.

			Allah çox qəzəbləndi. Düşərgəyə qorxunc ilanlar göndərdi. İlanlar hər yerdə idi. İlanlar insanları sancır, insanlar da ölürdü. Günah işlətdiklərini anlayan insanlar Musadan kömək dilədilər. “Ey Musa, bizə görə Allaha dua et! – dedilər. – Bu qorxunc ilanları bizdən uzaqlaşdırmasını dilə!”

			Musa dua etdi. Allah ilanları uzaqlaşdırmadı, amma Musaya nə etmək lazım olduğunu bildirdi. Allah belə dedi: “Mən sizə ilan sancmalarına qarşı bir əlac verəcəyəm. Dəmirdən bir ilan düzəlt və onu çox hündür bir dirəyə qoy. O ilanı elə bir yerə qoy ki, hamı onu görsün. Ona baxan yaşayacaq! Kim Allahın şəfa verdiyinə imanla bu ilana baxsa, o ölməyəcəkdir!” Çox güman ki, məsələni həll etmək üçün belə tədbir Musaya çox qəribə göründü. 

			İlanların sancdığı bəzi adamlar da bunun əlac olacağına inanmaq istəmədilər. Onların gətirdikləri bəhanələrə qulaq asaq:

			“Bu, dəli fikirdir”.

			“Əlacı bu qədər sadə ola bilməz!”

			“Bu, olan iş deyil!”

			“Mən öz-özümə çarə taparam”.

			“Mən daha gözləyəcəyəm”.

			Belə danışanların hamısı öldü. Amma Allahın əlac olaraq verdiyi ilana baxan, Allahın dediyinə inanan hər kəs sağ qaldı. Bu ilan çox-çox illər sonra gələcək olan İsaya işarə edirdi.

			İsa çarmıxda öldü və çarmıxı elə bir yerdə ucaldılmışdı ki, hamı onu görə bilirdi. Hamımız günah işlətdik. Hamımıza Xilaskar lazımdır. O Xilaskar İsadır. Biz Ona iman etməliyik və bəhanə gətirməməliyik. 

		


		
			İsa gələcək 

			Allah, Oğlunun gəlib Özünü qurban verəcəyini vəd etdi və bunu hərtərəfli təsvir etdi. 

			Yeşaya 7:14; Yeşaya 53; Mikeya 5:2

			[image: ]

			Misirdən Allahın vəd etdiyi torpağa uzun səyahət bir gün sona çatdı. Allahın xalqı evlər tikdi, bağlar saldı. Uşaqları oldu. Rəhbərləri qanunlar verdi. İçərisində Allaha ibadət edilən bir ev tikdilər. Günah üçün hələ qurban kəsib heyvanların qanını tökdülər.

			Allah yüz illiklər boyunca onlara demişdi ki, vaxtı gələndə Öz Oğlu İsanı dünyaya göndərəcək. Allah Öz xüsusi rəhbərlərinə tez-tez danışmış, İsanın gəlişini, həyatını və ölümünü çox ətraflı təsvir etmişdi.

			Bu xüsusi rəhbərlərdən biri Yeşaya idi. Yeşaya İsa haqqında belə dedi: “Ona nifrət edəcəklər, işgəncə verəcəklər. O dərdlərimizi Öz üzərinə götürəcək, kədərlərimizi daşıyacaq. Günahlarımıza görə əziləcək. O sülhümüz üçün cəza çəkəcək.

			“Hamımız qoyun kimi yolu azmışdıq. Hər birimiz öz yolumuzla gedirdik. Ancaq Allah hamımızın günahını İsanın üzərinə qoydu. O bir quzu kimi ölümə aparılacaq. O, cəzaya layiq olan insanların günahına görə əzab çəkəcək”.

			Allah onlara dedi ki, İsa Bet-Lexemdə doğulacaq. 

			Heç bir kişi ilə əlaqədə olmayan bir qadından doğulacaq. İsa otuz gümüş pulun qarşılığında ələ veriləcək. Çarmıxda öləcək. Allah demişdi ki, İsa öləndə heç bir sümüyü qırılmayacaq. Allah demişdi ki, İsa ölümdən diriləcək.

			İsa həqiqətən gələcək idimi? Allah Öz vədinə sadiq olacaq idimi? Hər şey eynilə Allahın dediyi kimi olacaq idimi?

			İnsanların çoxu Allahın sözlərini yaddan çıxartmışdı. Yalnız pul haqqında düşünüb varlanmaq üçün yollar axtarırdılar. Ləziz yeməklər, kef və əyləncə haqqında düşünürdülər. Qüdrət, səlahiyyət, yüksək vəzifə əldə etmək üçün yollar axtarırdılar.

			Lakin Allahın sözlərini yadda saxlayan, dediyinə inanan adamlar da həmişə olmuşdular. Onlar uzun müddət gözləmişdilər və günlərin birində…

		


		
			İsa doğuldu

			Allahın ən yaxşı planı başlayır. 

			Luka 2

			[image: ]

			Allah dedi: “Artıq zaman yetişdi! Həmişə Mənimlə birlikdə olan Oğlum indi yer üzündə həyatına başlayacaqdır!”

			Allah Məryəm adlı gənc qızın yanına bir mələk göndərdi. “Qorxma, Məryəm! Sən böyük şərəfə nail olmusan. Allah səni seçmişdir. Ana olacaqsan və bir Oğlun olacaq. Ona İsa adını qoyacaqsan”.

			Məryəm, “Bu necə ola bilər? Axı mən heç kişi üzü görməmişəm!” – dedi.

			Mələk ona belə dedi: “Allahın gücü sənə təsir edəcək. Sənin bətnində uşaq olacaq. O Müqəddəs Körpə Allahın Oğludur. Allahın Adəmlə Həvvaya və Öz xüsusi köməkçilərinə söz verdiyi Şəxsdir. Hər kəsin günahına görə Özünü qurban verən Şəxsdir”.

			Məryəm, “Mən razıyam, – dedi. – Qoy mənə sənin dediyin kimi olsun”.

			Məryəm Yusif adındakı saleh bir adama nişanlı idi. Yusif Məryəmdən bu əhvalatı eşidəndə narahat oldu. Allah yuxuda Yusifin yanına gəlib ona belə dedi: “Ey Yusif, Məryəmin dediyi doğrudur. Onunla evlənməkdən qorxma!”

			Bu necə də gözəl idi! Allahın Özü Məryəmin uşağının atası idi! Yusif Məryəmlə evləndi və onun qayğısına qaldı.

			O ölkənin padşahı dedi ki, hər kəs siyahıya alınmaq üçün doğulduğu yerə getsin. Yusif Məryəmi də götürüb Bet-Lexemə getdi. Körpənin doğulmasına az qalırdı. Səyahət uzun idi. Məryəm yorulmuşdu. Bet-Lexemdə onlara yer tapılmırdı.

			Xeyirxah bir adam onlara dedi: “Heyvanlarımın yatdığı yerdə qala bilərsiniz. Ora istidir. Orada özünüz qala bilərsiniz”.

			O gecə Allahın Oğlu anadan oldu. Məryəm körpə İsanı bələyib axura qoydu.

			Oraya yaxın bir yerdə çobanlar qoyunlarını otarırdı. Birdən onların ətrafında gözlənilmədən güclü bir işıq parladı. Mələk onlara müjdə verdi: “Sizə böyük sevinci elan edirəm. Bu gecə İsa doğuldu! Gedin, öz gözlərinizlə görün!” Çobanlar gedib İsanı tapdılar. Onlar bilirdilər ki, İsa vəd olunmuş Xilaskardır. Onların sevinci göyə-yerə sığmırdı.

			Çox uzaqda, göydə qeyri-adi bir ulduz göründü. Müdrik adamlar o ulduzun mənasını bildilər. Xilaskar doğulmuşdu! Onlar uzun müddət yol getdilər. Axırda İsanı tapdılar, Ona qızıl və çox bahalı hədiyyələr verdilər.

			Allah verdiyi sözü tutdu. Onun planı tam vaxtında başladı.

		


		
			Nikodim

			İsa sənə yeni ürək və yeni həyat vermək istəyir. 

			Yəhya 3:1-21

			İsa böyüdü, boy atdı, gücləndi. Ata-anasına kömək edirdi. Onlara tabe olurdu. Otuz yaşı olanda İsa insanlara Allahın planından danışmağa başladı. Bəziləri Onun Allahın Oğlu olduğuna inanırdı. Başqaları isə Ondan nifrət edirdi.

			Nikodim adlı bir adam gecə vaxtı İsa ilə söhbət etməyə gəldi. O cənnətə necə gedə biləcəyini bilmək istəyirdi. İsa ona, “Yenidən doğulmadan cənnətə gedə bilməzsən” – dedi.

			Nikodim, “Müəllim, bu necə olur? – deyə soruşdu. – İnsan öz anasının bətninə girib təzədən necə doğula bilər?”

			İsa ona belə dedi: “Doğulan bir körpənin valideynlərininki kimi bir bədəni olur. Allahın bədəni yoxdur. Allah Ruhdur. İnsan bədəndə deyil, ürəyində yenidən doğular. Allah insana yeni ürək verər”.

			Nikodim təəccübləndi: “Amma bu necə olur?”

			İsa ona belə cavab verdi: “Küləyin necə əsdiyini hiss edirsənmi? Ağaclardakı yarpaqları tərpətdiyini görürsənmi? Buna görə bilirsən ki, külək əsir. Onu hiss edə bilirsən. Küləyin nə etdiyini görürsən, amma necə əsdiyini bilmirsən.

			Eyni şəkildə sənin ruhun Allahın qüvvəsi ilə yenidən doğulanda, sən bunun baş verdiyini bilirsən, amma bilmirsən, necə”.

			Nikodim, “Bu necə mümkündür?” – deyə soruşdu.

			İsa dedi: “Mənə nifrət edən insanlar yaxında Məni çarmıxa çəkəcəklər. Musanın ilanı necə qaldırdığı yadındadırmı? O zaman Allahın xilasına inananlar ölümdən qurtarırdı. Kim inansa ki, Mən onun günahlarına görə öldüm, o insanın bütün günahları bağışlanacaq və o ruhdan doğulub təmiz olacaq. Belə insan cənnətə gedə bilər”. Nikodim İsanın dediyinə inandı. 

			Allah bizi çox sevir. O bircə Oğlunu bizim günahlarımıza görə qurban verdi. Əgər sən buna inansan, günahların bağışlanacaq və sən əbədi həyatı əldə edəcəksən.

			İsa istəyir ki, sənin ürəyin yenidən doğulsun və sən yeni həyatı əldə edəsən. Sən inanırsan ki, İsa sənin üçün öldü? Yeni ürəyi və yeni həyatı Ondan bir hədiyyə olaraq qəbul edirsən?

		


		
			Necə yaşamalısan?

			İsa istəyir ki, sən yenidən doğulandan sonra hərəkətlərin də bu yeni həyata yaraşsın.

			Matta 5-6

			[image: ]

			Allah istəyir ki, sən yenidən doğulandan sonra öz hərəkətlərinlə Onu razı salasan. İsa bizə Allahı razı salmağı öyrətdi.

			O gün hava gözəl idi. İnsanlar İsanın olduğu təpəyə tələsirdilər. Yerə oturub diqqətlə qulaq asırdılar.

			İsa dedi:

			“Allahı bütün ürəyinizlə sevməyinizə mane olan hər şeydən əl çəkin.

			İtaətkar olun, uşaqlar kimi inanın.

			Bütün ehtiyaclarınız üçün Səmavi Atanız Allaha ümid bağlayın. Qayğı çəkməyin.

			Musanın On Qaydasını bilirsiniz. Bu qaydalarla kifayətlənməyin. Pisliyə pisliklə cavab verməyin. Düşməninizi sevin. Düşməninizə kömək edin, onun üçün dua edin. Allah sizi bağışladığı kimi, siz də düşmənlərinizi bağışlayın. Ürəyinizdə kin saxlamayın.

			Başqalarını tənqid etməyin. Başqalarından üstün olmağa çalışmayın. Sevinclə verin. 

			Başqalarının sizinlə necə rəftar etməyini istəyirsinizsə, siz də onlarla elə rəftar edin”.

			İnsanlar bu təlimi dinləyib, “Bunlar asan şeylər deyildir. Görəsən, kimsə həqiqətən belə yaşaya bilər?”

			İsa onların fikirlərini bilirdi. O belə dedi: “Allahdan istəyin, belə yaşamaq üçün sizə kömək etsin. O sizi sevir. O bilir ki, öz gücünüzlə belə yaşamaq mümkün deyil. Lazım olduğu kimi yaşamaq üçün sizə O güc verəcək. O sizə mütləq kömək edəcək!”

			Allah bizə bu gün də kömək edir!

		


		
			Oğlanın naharı

			İsa hər şeyə qadirdir, ancaq O istəyir ki, sən Ona kömək edəsən. 

			Yəhya 6:1-14

			Get-gedə daha çox adam İsanı dinləmək istəyirdi. Günlərin birində bir oğlan anasına, “Ay ana, mən İsanı dinləməyə getmək istəyirəm, olar?” – deyə soruşdu.

			Anası ona icazə verdi. “Oğlum, uzun yol gedəcəksən, acacaqsan. Naharını götürməlisən” – dedi. Anası ona beş dənə kiçik çörək və iki dənə balıq verdi. “Get, amma ehtiyatlı ol!” – deyə nəsihət verdi.

			Oğlan uzun yol getdi, İsanın öyrətdiyi yerə çatdı. Orada 5000-dən artıq adam yığılmışdı. Oğlan sevindiyindən naharını yeməyi unutdu.

			Saatlar keçdi. İnsanlar gətirdikləri yeməklərin hamısını yedilər, çox ac oldular.

			İsa köməkçilərinə, “Xalqı yedirtməliyik” – dedi.

			Köməkçiləri, “Səhrada çörək almağa bir yer yoxdur. Olsaydı belə, bizdə bu qədər pul yoxdur”.

			İsa, “Siz onlara yeməyə bir şey verə bilərsiniz” – dedi.

			Köməkçiləri, “Bu, mümkün deyildir! – dedilər. – Axı bizim heç nəyimiz yoxdur!”

			Naharı olan oğlan bu məsələ haqqında eşitdi. İsanın köməkçilərinə gedib, “Məndə beş dənə kiçik çörək və iki dənə balıq var” – dedi. “Az olsa da, hamısını sizə verəcəyəm”.

			İsa gülümsəyib oğlandan naharını götürdü. Hamıya yerə oturmağı buyurdu. Göylərdəki Atasına dua etdi. Sonra İsa çörəklərlə balıqları parçalara böldü. O bunları böldükcə bunlar daha da çoxalırdı.

			Köməkçilər bütün insanlara yemək payladılar. Hamıya çatdı, hətta camaat doyandan sonra daha çox yemək qaldı.

			Ola bilsin ki, İsa oğlana belə deyib: “Sən əlində olan hər şeyi Mənə verdin və Allahın qüvvəti ilə hamıya yemək çatdı. Sən Allahı sevindirdin. Başqalarını da sevindirdin. Təkcə özünü düşünmədin. İndi isə qalan yeməkdən götürüb evə apara bilərsən”.

			Ola bilsin ki, oğlan belə dedi: “Hər şeyi Allaha vermək nə yaxşıdır! İndi mən hamıdan xoşbəxtəm!”

			Allah hər şeyə qadirdir, amma bəzən O səndən kömək istəyir. Sən də əlində olan hər şeyi Ona ver! Allah sənə xeyir-dua verəcək və sənin vasitənlə başqalarına da xeyir-dua verəcək.

		


		
			Yaxşı qonşu

			İsa istəyir ki, sən Onu sevəsən və başqalarını da özün kimi sevəsən. 

			Luka 10:30-37

			Bir gün bir adam İsadan, “Cənnətə getmək üçün nə etməliyəm?” – deyə soruşdu.

			İsa ona belə cavab verdi: “Allahı bütün ürəyinlə sevməlisən və qonşunu özün kimi sevməlisən”.

			Adam İsadan, “Bəs qonşum kimdir?” – deyə soruşdu. İsa bu suala cavabən bir hekayə danışdı.

			Bir-birinə nifrət edən iki xalq var idi. Biri yəhudilər, o biri isə samariyalılar idi.

			Günlərin birində Yəhudi adam bir şəhərdən başqa bir şəhərə getmək üçün yola çıxdı. Gərək yalnız getməyəydi, çünki yol təhlükəli idi. Qəflətən quldurlar onun yolunu kəsdilər, ona hücum etdilər. Pulunu, paltarını oğurladılar, onu döyüb yarımcan halda qoyub getdilər.

			O yoldan təsadüfən hörmətli bir yəhudi keçirdi. Yazıq adamı gördü, amma durub ona kömək etmədi. Yolun o biri tayına keçdi. Sonra başqa bir yəhudi gəldi. Harasa tələsirdi. O da yaralı adamın yanından keçdi. Bu iki kişi öz soyudan olana kömək etmək istəmədi.

			Sonra samariyalı bir adam eşşəyə minib o yoldan keçirdi. Yaralı yəhudini görəndə ona rəhmi gəldi. Kömək etmək üçün dayandı. Yəhudinin yaralarına yağ və şərab tökdü, yaralarını sardı.

			Samariyalı adam yəhudini öz eşşəyinə mindirdi. Onlar insanların gecələmələri üçün nəzərdə tutulan istirahət yerinə getdilər. Samariyalı adam bütün gecəni orada qalıb yəhudinin qayğısını çəkdi.

			Ertəsi gün samariyalı adam getməliydi. İstirahət yerinin yiyəsinə belə dedi: “Sənə pul verirəm ki, bu adamın qayğısına qalasan. Mən qayıdacağam. Əgər ona daha çox xərcin çıxsa, qayıdanda sənə verəcəyəm”.

			Üç adam yaralı adamı görmüşdü. Hansının ona rəhmi gəldi? Hansı ona məhəbbət göstərdi? Hansı ona kömək etdi? Hansı yaxşı qonşu idi?

			Köməyimizə ehtiyacı olan hər kəs qonşumuzdur. İsa istəyir ki, biz hər kəslə yaxşı rəftar edək. 

		


		
			Yaxşı çoban 

			İsa heç kəsin məhv olmasını istəmir.

			Yəhya 10:1-21

			[image: ]

			İsa belə dedi: “Mən quzularına yaxşı baxan bir çoban kimiyəm. Mənim ardımca gələnlər quzularımdır. Onlardan hər birini adıyla tanıyıram. Quzularımın uğruna canımı qurban verirəm!”

			İsa belə bir hekayə danışdı. Bir çobanın 100 quzusu var idi. Çoban quzularından hər birini sevirdi. Quzularından heç birinin əskik olmadığına əmin olmaq üçün hər axşam onları sayırdı. Bir axşam sayarkən – 97, 98, 99… – gördü ki, quzularında biri əskikdir.

			99 quzusunu təhlükəsiz bir yerdə qoyub əskik olanı axtarmağa getdi. Hava qaralmışdı. İtən quzu vəhşi heyvanlara rast gələ bilərdi. Vəziyyət təhlükəli idi. Çoban hey axtarır, əl çəkmirdi. Xeyli vaxt keçdikdən sonra quzunun səsini eşitdi. Yorğun və yaralı idi. Tikanlara ilişib qalmışdı. Köməyə çağırırdı. Çoban quzunu xilas etmək üçün çox əziyyət çəkdi. İtən quzunu çiyinlərinə qoyub evə apardı.

			Dünyada milyonlarla insan yaşayır və Səmavi Atamız hər insanı sevir. Sən də Allah üçün qiymətlisən. O sənin yaşadığın yeri bilir. Adını bilir. O səni o qədər çox istəyir, sanki sən bütün kainatda yeganə varlıqsan.

			Sən itmiş quzusanmı? Hamımız itmiş quzularıq, çünki hamımız pis işlər görmüşük. Allahdan uzaqlaşmışıq. Allah hər birimizi axtarıb tapmaq, günahın cəzasından xilas etmək üçün Öz Oğlunu göndərdi.

			Bəlkə düşünürsən ki, “Mən Ondan lap çox uzaqlaşmışam, o qədər çox günaha batmışam ki, İsa mənə artıq kömək edə bilməz”. Bu, doğru fikir deyildir! Onu çağır, O da sənə cavab verəcək.

			İsa sənin üçün canını qurban verən Yaxşı Çobandır. O səni xilas edəcək! O səni ucaldacaq! O sənə yol göstərəcək, səni qoruyacaq! O səni Atanın evinə, əmin-amanlığa aparacaq! 

		


		
			İtmiş oğul

			Nə qədər pis olarsansa-ol, İsa istəyir ki, sən Ona tərəf dönəsən. 

			Luka 15:11-32

			[image: ]

			Bir gün çox adam İsaya qulaq asmağa gəlmişdi. İsa onlara iki oğlu olan varlı bir adamın əhvalatını danışdı.

			Kiçik oğul kef çəkmək, əylənmək istəyirdi. “Ay ata! – dedi. – Qardaşımla mənim üçün saxladığın puldan öz payımı indi götürmək istəyirəm”. Oğul atadan əl çəkmirdi. Ata kədərlənsə də, axırda ona pulu verdi.

			Oğul pulu alıb çox uzaq bir ölkəyə getdi. Orada kefi istədiyi kimi yaşadı, pulunu boş yerə xərclədi. Pulu qalmayandan sonra yalançı dostları onu tərk etdilər. Geyindiyi paltar cırıq və kirli idi. Qarnı ac idi.

			Oğul bir iş tapdı – donuzlara yem verirdi. O qədər ac idi ki, donuzların yemini belə yeməyə razı idi. Bir gün donuzlarla oturarkən ağlına belə fikir gəldi: “Atamın evində çox yemək var, orada ehtiyacım olan hər şey var. Atamı qoyub getmək necə də ağılsız iş imiş! Xəcalət çəksəm də, durub evimə qayıdacağam və atama belə deyəcəyəm: ‘Atam, mən günah işlətdim. Artıq sənin oğlun olmağa layiq deyiləm. Məni muzdla işləyən işçilərindən biri kimi qəbul edə bilərsən?’”

			Oğul atasının evinə doğru uzun yola çıxdı. Hər addımda belə düşündü: “Görəsən, atam məni qəbul edəcək?”

			Bu arada ata oğlunun qayıdışını ümidlə gözləyirdi. Hər gün qapıda dayanıb yolunu gözləyirdi. Bir gün uzaqdan evə gələn oğlunu gördü.

			Ata oğlunu qarşılamağa qaçdı. Onu bərk qucaqlayıb öpdü. “Atam, mən Allaha və sənə qarşı günah işlətdim. Yalvarıram, məni işçilərindən biri kimi…”

			Atası onu daha da bərk qucaqladı. Sonra bir xidmətçisinə əmr verdi: “Tez ol! Oğluma hər şeyin ən yaxşısını gətir. Ziyafət qur. Yeyək və sevinək! Oğlum ölmüşdü və indi həyata dönüb. İtmişdi və indi tapılıb. Uzaqlarda idi və indi evə qayıdıb!”

			Biz Allaha tabe olmayanda, Ondan uzaqlaşanda, Allah doğrudan bizi sevməyə davam edirmi? Bəli, Allah bu məsəldəki ata kimi yolumuzu gözləyir. Biz Ona tərəf dönəndə O bizi xoş qarşılayır və bizə xatırladır ki, Onun bizə olan sevgisi əsla dəyişməyəcək və tükənməyəcək.

		


		
			Balacaboy adam 

			Harada olsan, necə olsan, Allah səni sevir.

			Luka 19:1-10

			Yerixon şəhərində Zakkay adlı varlı bir adam var idi. Onun işi vergi yığmaq idi. O, varlı olsa da, dostları yox idi. Çox vaxt insanlardan lazımından çox vergi alırdı, artıq pulu da özünə saxlayırdı. O düzgün adam olmadığına görə heç kim onun yanında görünmək istəmirdi. Üstəlik, boyu da qısa idi və buna görə insanlar onu lağa qoyurdu.

			Zakkay İsa haqqında eşitmişdi. Ən böyük arzusu bu mehriban, xeyirxah İnsanla söhbət etmək idi. Ancaq bunu edə biləcəyinə heç ümidi yox idi. O əmin idi ki, İsa onun evinə qonaq getməyə vaxt ayırmayacaq.

			Bir gün Zakkay küçədəki insanların belə danışdıqlarını eşitdi: “Xəbəriniz var? İsa buraya gəlir!”

			Zakkay, “Bu mənim üçün bir fürsətdir! Onunla söhbət etmək mümkün olmasa da, heç olmasa Onu görə bilərəm”.

			Lakin oraya çoxlu camaat yığıldığına və Zakkayın boyu qısa olduğuna görə, Zakkay İsanı görə bilmirdi. Ancaq ümidini kəsmirdi. Tez-tələsik camaatdan qabaq qaçıb bir ağaca dırmaşdı. “Əla! – deyə düşündü. – Mən hamını görürəm, məni isə heç kim görə bilmir!”

			Camaat küçədən aşağı enməyə başladı. İsa düz Zakkayın dırmaşdığı ağacın altında dayandı. Başını qaldırıb yuxarı baxdı və birdən, “Ey Zakkay! Aşağı düşə bilərsən. Mən bu gün sənin evinə getmək istəyirəm” – dedi.

			Zakkay o qədər həyəcanlandı ki, az qalmışdı ağacdan yerə yıxılsın. İsa onun adını bilirmiş! İsa onun kim olduğunu bilməsinə baxmayaraq onun Dostu olmaq istəyirdi. Zakkay o qədər xoşbəxt idi ki! İsanı evində qəbul elədi, Onun üçün süfrə düzəltdi.

			İsa ilə görüşməsi Zakkayın həyatını tamamilə dəyişdirdi. Zakkay İsaya belə dedi: “Ey İsa, mən çox səhv etmişəm. Amma indi səhvlərimi düzəltmək istəyirəm. Kasıblara əl tutacağam. Mən insanları aldatmışam, amma indi onlardan götürdüyümün dörd qatını onlara verəcəyəm”.

			İsa dedi: “Bu gün bu evə xilas gəldi. İnsan xarici görünüşə baxır, Mənim Atam isə ürəyə baxır və Onun ardınca gəlmək istəyənləri tanıyır”.

			Harada olsan, necə olsan, Allah səni qəbul edir. 

		


		
			İsa bizim üçün öldü

			İsa sənin günahının əvəzini ödədi. 

			Luka 22-23

			Sadə insanlar İsanı sevir və ardınca gedirdilər. Hakimlər buna çox qəzəbləndilər, kinlə doldular. İsanı öldürmək üçün plan qurdular. İsa bilirdi ki, Allahın planını tamamlaması üçün zaman yetişmişdi. Artıq çarmıxda ölməsinin zamanı idi.

			İsa on iki xüsusi ardıcılı ilə birlikdə sonuncu şam yeməyi yedi. Sonra onlar tənha bir bağa getdilər. Orada İsa dua etdi: “Ey Atam, mümkünsə, Məni bu dəhşətli ölümdən xilas et! Ancaq bunu mütləq etməliyəmsə, buna hazıram. Sənə tabe olmaq istəyirəm”.

			İsanı o ölkənin hakimi olan Pilatın yanına apardılar. Orada İsanın düşmənlərinin rəhbərliyində çoxlu camaat yığıldı. Pilat İsa ilə danışdı. Sonra camaata belə elan etdi: “Mən İsada heç bir pislik tapa bilməmişəm. Onu azad etmək istəyirəm”.

			Lakin bütün camaat bağırırdı: “Onu çarmıxa çək! Çarmıxa çək!”

			Pilat İsanı əsgərlərə təslim edib Onu çarmıxa çəkməyi əmr etdi. Onlar İsanı döydülər. Ona lağ etdilər, üzünə tüpürdülər. Başına tikanlı tac qoydular və Onu Öz çarmıxını daşımağa məcbur etdilər. Qolqota adındakı yerə çatanda İsanı çarmıxa çəkdilər. O yuxarı qaldırıldı, qanı yerə axdı.

			İsa, “Ey Ata, onları bağışla!” – deyə dua etdi. Sonra İsa, “Nə üçün dünyaya gəldimsə, o işi tamamlamışam!” – dedi və öldü.

			Lakin bu, hekayənin sonu deyildir!

			İsa bu səbəblərə görə ölməli idi: Allah müqəddəsdir və günaha nifrət edir. Günah Allahın yaratdığı insanlara həmişə əzab verir, onları məhv edir. Adəm və Həvva Allaha tabe olmayanda günah işlətdilər. Lakin Allah günahkarları sevir, onları günahdan və ölümdən xilas etmək istəyir.

			İsa gəlməzdən əvvəl Allah insanlara demişdi ki, onlar ölməmək üçün bəzi heyvanları ibadətgaha gətirib orada öz günahları üçün qurban verə bilərlər. Ancaq bu qurban kamil deyil idi. O təkrar-təkrar verilməliydi.

			İsa gəldi və bizim üçün öldü. Allah köhnə yola son qoydu, yeni bir yol açdı. Biz artıq başqa cür qurbanlar verməli deyilik. İsa bir dəfəlik bütün insanlar üçün Öz qanını qurban verdi. İsa günahkar insanın günahına görə çəkməli olduğu cəzanı Öz üzərinə götürdü.

			Sən buna inananda və özünü İsanın himayəsinə təslim edəndə Allahın övladı olursan və əbədi həyatı əldə edirsən.

		


		
			İsa yaşayır!

			O yaşayır və sən də əbədi həyatı əldə edə bilirsən. 

			Luka 24

			Yusif adında saleh bir kişi var idi. O Pilatın yanına getdi və ondan İsanın bədənini xahiş etdi. İsanın bədənini çarmıxdan endirib yaxşı bir parçaya sardı, sonra qayanın içində oyulmuş bir mağaraya qoydu. Mağaranın girişinə yekə bir daş qoydu. İsanın düşmənləri oranı mühafizə etmək üçün əsgərlər qoydular.

			İsanın dostları çox kədərləndilər. İsa ölmüşdü və onların ürəkləri dağlı idi. Gələcək onlara qaranlıq görünürdü. İsanı bir daha görəcəklərinə heç ümidləri yox idi.

			Lakin İsa öləndən üç gün sonra, bazar günü səhər tezdən güclü bir zəlzələ oldu. Bir mələk göydən yerə endi və mağaranı bağlayan daşı kənara çəkdi. Oradan İsa çıxdı! Mağaraya qarovul çəkən əsgərlər çox qorxub yerə yıxıldılar. Sonra oradan qaçıb bu əhvalatı danışdılar.

			Bəzi qadınlar İsanın bədəninin dəfn edildiyi yerə baxmaq üçün mağaraya getdilər. Onlar oraya yaxınlaşanda mələk onlara, “Qorxmayın! – dedi. – Siz çarmıxa çəkilmiş İsanı axtarırsınız. O burada yoxdur. O dirildi! Gəlin və görün. Sonra da gedin, bu Xoş Xəbəri Onun ardıcıllarına danışın!”

			Qadınlar cəld qaçdılar. Bu, həqiqət ola bilərmi? Birdən İsa onların qarşısına çıxdı və onlara danışdı. Onlar İsanın ayaqlarına qapandılar, Ona səcdə etdilər. Sonra qadınlar qayıdıb İsanın digər ardıcıllarına da gördüklərini danışdılar.

			Onlara belə dedilər: “İsa ölü deyildir! O dirildi! Biz Onu gördük! O yaşayır!” Bu xəbərə inananlar son dərəcə xoşbəxt idi. Onlar bildilər ki, İsa yaşayırsa, onların da ümidi və gələcəyi vardır.

			İsa bizə belə deyir: “Mən yaşadığıma görə, siz də yayacaqsınız. Mən ölüləri Dirildən, onlara həyat Verənəm. Mənə ümid bağlayan hər kəs ölsə belə, təkrar yaşayacaqdır!”

		


		
			İsa göyə qayıdır

			İsa Müqəddəs Ruhunu göndərdi ki, O sənin ürəyində yaşasın və İsanı xoşbəxt edəcək şəkildə yaşamaqda sənə kömək etsin. 

			1-ci Korinflilərə 15:1-8

			[image: ]

			İsa qırx gün boyunca yer üzündə qaldı. O ölümdən diriləndən sonra Onu dəfələrlə gördülər. Bir dəfə 500-dən artıq insan İsanı eyni zamanda gördü.

			Buna baxmayaraq, bəzi ardıcılları İsanın yaşadığından hələ də şübhələnməyə davam edirdilər. Bir gün İsa onların bəzisinin yanına gəlib belə dedi: “Siz nə üçün şübhələnirsiniz? Əllərimə, ayaqlarıma baxın. Çarmıxa çəkildiyim mıxların izlərini görürsünüz? Toxunun Mənə! Bu, Mənəm. Mən yaşayıram!” Onlar İsaya toxundular və iman etdilər.

			Tomas o gün oraya gəlməmişdi və dostları ona, “Biz İsanı gördük!” – dedilər. Lakin o, “Mıxların izlərini öz gözümlə görməsəm və oraya barmağımla toxunmasam, əsla inanmaram!” – dedi.

			Səkkiz gün sonra İsa Tomasın yanına gəldi. “Ey Tomas, əllərimdəki mıx izlərinə toxun. Şübhə etmə, iman et!” – dedi.

			Onun İsa olduğunu bilən Tomas, “Rəbbim və Allahım!” – dedi.

			İsa ona belə dedi: “Tomas, sən Məni gördüyün üçün iman etdin. Məni görməyib iman edənlər nə bəxtiyardır!”

			Qırx gün sonra İsa şəhərdən çıxdı. Yanında çox adam var idi. İsa əllərini qaldırıb onlara xeyir-dua verdi və belə dedi: “İndi Mən Atanın yanına gedirəm. Mənim haqqımdakı Xoş Xəbər bütün dünyada elan ediləcək. Sonra Mən bütün müqəddəs mələklərlə birlikdə qüdrətlə, parlayan işıqla qayıdacağam. Mənə məxsus olan insanları əbədi olaraq Öz yanıma götürəcəyəm. Hazır olun, Mən gələnə qədər imanınızdan bərk yapışın”. Sonra İsa yerdən yuxarı qalxmağa başladı və gözdən itənə qədər yüksəklərə qalxdı.

			İsa, imanlılarla birlikdə olsun deyə Müqəddəs Ruhu göndərəcəyini vəd etdi. Müqəddəs Ruh hər imanlının ürəyində olacaq, ona təsəlli verəcək, yol göstərəcək, Allahı razı salmaqda ona kömək edəcək.

			İndi İsa Allahın yanındadır, bizə baxır və bizim üçün dua edir. Vaxtı gələndə, İsa yenə yer üzünə qayıdacaq. İsaya iman edən ölülər qəbirlərindən çıxacaqlar. Yaşayan imanlılar da İsa ilə görüşmək üçün göyə qalxacaqlar. Biz cənnətə gedəcəyik. Allahın planı tamamlanacaq. O gün çox gözəl bir gün olacaq!

		


		
			Seçmə vacibliyi

			İsa səni Öz övladı və dostu olmağa çağırır.

			Mark 10:13-16

			Dünya yaranmazdan əvvəl Allah səni sevgi ilə Özü üçün seçdi. Allah səni Öz övladı olaraq düşünmüşdü. Cənnəti də sənin üçün yaratmışdı. Ancaq cənnətə girmək üçün Allaha, “Məni qəbul et!” demək kifayət deyildir.

			Bir neçə şərt var ki, sən bu şərtləri yerinə yetirməlisən:

			Allahın var olduğuna inanmalısan.

			Allaha iman etməlisən. İman, Allahın dediyinin düz olduğuna inanmaq deməkdir. Sən Allahın dediyinə inanırsan?

			Öz günahlarına görə peşman olub onlardan əl çəkməlisən. Öz günahlarını Allaha deməlisən. Əgər sən peşmansansa və öz günahlarını Allaha deyirsənsə, onda əmin ola bilərsən ki, Allah sənin günahlarını bağışlayacaq. Sən günah etdiyinə görə peşmansan?

			İsaya ümid bağlamalısan. Bu deməkdir ki, sən özünü İsanın himayəsinə təslim etməli və artıq narahat olmamalısan. O səni sevir. O səni qəbul edir. O, vədlərinə sadiqdir.

			İsa Öz qanını Allaha təqdim edəndə bizim üçün cənnət qapısını açdı. Sənin seçmə imkanın vardır. İsanın sənə təklif etdiyi bu hədiyyəni qəbul edə bilərsən, yaxud onu rədd edə bilərsən.

			Xahiş edirəm, bu hədiyyəni qəbul et! Onu qəbul etdiyinə görə həmişə sevinəcəksən. Allahın ailəsinə daxil olacaqsan. Öləndən sonra cənnətə gedəcəksən. Şeytanla ardıcılları üçün hazırlanmış yerə düşməyəcəksən. Gəl, ürəyini aç və İsanı oraya burax!

			Allaha öz sözlərinlə dua edə bilərsən. O sənin ürəyinin nə dediyini bilir. Yaxud bu duanı oxuya bilərsən:

			“Ey Allahım, mən bilirəm ki, Sən varsan və məni sevirsən. Mən Sənin övladın olmaq istəyirəm. Günah işlətmişəm. ……. (İşlətdiyin günahlardan yadına düşənləri Allaha danışa bilərsən). Sənə tabe olmadığıma və başqalarını incitdiyimə görə peşmanam. Yalvarıram, məni bağışla. Ürəyimin qapısını açıram, bu dəqiqə ürəyimə daxil olmağını xahiş edirəm. Məni qəbul etdiyinə inanıram. Məni həqiqətən günahlarımdan təmizlədiyinə inanıram. Sənə minnətdaram, Atam! Səni sevirəm. Mənə kömək et, Sənin üçün yaşayım və Sənin haqqında daha çox öyrənim. Səndən bunları diləyirəm, çünki İsa mənə görə Öz qanını axıtdı. Amin”.

		


		
			Başqalarına danış!

			İsa istəyir ki, sən Onun haqqında bildiklərini başqalarına danışasan. 

			Luka 5:1-11

			[image: ]

			İndi sən Allahın övladısan. Bir vaxtlar Ona məxsus deyil idin. Düşüncən Onunla savaşırdı. Fikirlərin, əməllərin səhv idi. Lakin İsa çarmıxdakı ölümü ilə səni Allaha yaxınlaşdırdı. İndi sənin əbədi həyatın vardır. Bu xoş xəbəri başqalarına da danışa bilərsən.

			Günəşli günlərin birində İsa sahildə gəzərək insanlarla danışırdı. Getdikcə artan izdiham İsanı sıxışdırırdı. İsa Peterin qayığına girib Peterdən sahildən bir az aralanmağı rica etdi. Sonra qayığın ortasında durub danışdı.

			İsa danışıb qurtarandan sonra Peterə dedi ki, qayığı dənizin dərin yerinə aparsın. “İndi isə, Peter, sən burada torunu atıb balıq tutacaqsan” – dedi.

			Peter İsaya belə cavab verdi: “Dünən bütün gecəni çalışdıq və bircə balıq tuta bilmədik. Məncə, burada balıq yoxdur. Lakin mən Sənin dediyini edəcəyəm”.

			İnanılmaz! Tor balıqla doldu. Qayıq az qalmışdı ki, batsın! Peter yoldaşlarını köməyə çağırmağa məcbur oldu. Köməyinə yetişənlər Andrey, Yaqub və Yəhya idi. İsa onlara, “Ardımca gəlin! – dedi. – Bundan etibarən balıq deyil, insan tutan balıqçılar olmağınızı istəyirəm”.

			Beləcə İsa istəyirdi ki, onlar Onun köməkçisi olsunlar. İsa istəyirdi ki, onlar Allahın sevgisi haqqındakı xoş xəbəri çox insana danışsınlar.

			İsa istəyir ki, sən də Onun köməkçisi olasan. Öz dostlarına, qohumlarına, qonşularına Xoş Xəbəri danışa bilərsən. Bu Müjdəni yaxında və uzaqda olanlara yaya bilərsən. İnsanlar həqiqəti eşidəndə sənin kimi cənnətə getməyi seçə bilərlər. İsa istəyir ki, biz başqalarını da özümüzlə birlikdə cənnətə aparaq. 

			İsa dedi: “Bütün dünyaya gedin, hər kəsə Xoş Xəbəri yayın. Sizə əmr etdiyim hər şeyə əməl etməyi onlara öyrədin. Mən dünyanın sonuna qədər hər zaman sizinləyəm”.

			Sən də İsa haqqında, Allahın gözəl planı haqqında bildiklərini başqalarına danışarsanmı? Allahın sənin üçün etdiklərini başqalarına danışacaqsanmı?

		


		
			Lüğət

			Mələk:1.Allahın elçisi. 2. Fövqəltəbii bir məxluq, yaxşı yaxud pis.

			Düşərgə: Müvəqqəti yaşayış yeri.

			Eşşək: Ata bənzəyən uzunqulaqlı bir heyvan.

			Büt: İbadət edilən şey, tanrı.

			Quzu: Qoyun balası.

			Buxanka: Çörəyin bir dənəsi.

			Mıx: Şeyləri yerində tutmaq üçün istifadə olunan ucuşiş metal parçası.

			Tor: Balıq və ya quş tutmaq üçün istifadə olunan çarpaz toxunmuş ip.

			Dirək: Adətən ağacdan düzəldilən uzun nazik parça.

			Göy qurşağı: Yağış və ya duman səbəbi ilə işığın sınması nəticəsində göydə görünən rəngarəng yarımdairədir.

			Ehtiram: Dərin hörmət, sayğı.

			Quldur: Zor və ya hədə ilə bir adamı soyan şəxs.

			Xudbin: Başqalarını düşünməyən, ancaq özünü düşünən.

			Qoyun: Yun və ət üçün saxlanan əhli bir heyvandır.

			Çoban: Qoyun otaran adam.

			Qılınc: Döyüş üçün böyük, iti kəsər silah.

			Tikan: Bir ağacın çox bərk, itiuclu hissəsi.

			Göy gurultusu: Göydə şimşək çaxdıqdan sonra eşidilən səs.

